《竹米行》
宋代·陈造

竹君亢宗擅楚墟，一一修耸山泽臞。
风流秀整与世殊，楚俗食泽皆尔须。
薪之篱之且蘧篨，笲筥箱篚{上竹下觚}篮笯。
沟瓦厥祖羹其雏，随索斯获掇诸涂。
今岁麦秋旱岁馀，得麦仅足偿官租。
竹君悯农如士夫，著花结实千林俱。
密砌玉粒缀旒珠，株株撷取虽锱铢。
弥顷亘亩无闲株，硙磨蒸炊胜雕胡。
邻里乞索水火如，坐令颦蹙兴歌呼。
野叟好吉能分吾，香清而洌甘而腴。
此君行能不一书，此惠及物旋就枯。
摩顶放踵忘其躯，所学无乃墨者徒。
老子苟禄天之隅，袖手无策苏{娐去爪换旬}孤，
投匕三吧吾惭渠。

作者简介：陈造（1133年～1203年）字唐卿，高邮（今属江苏）人。生于宋高宗绍兴三年，孝宗淳熙二年（1175年）进士，以词赋闻名艺苑，撰《芹宫讲古》，阐明经义，人称“淮南夫子”。范成大见其诗文谓“使遇欧、苏，盛名当不在少游下。”尤袤、罗点得其骚词、杂著，爱之手不释卷。郑兴裔荐其“问学闳深，艺文优赡”。调太平州繁昌尉，改平江府教授，寻知明州定海县，通判房州权知州事。房州秩满，为浙西路安抚司参议，改淮南西路安抚司参议。自以转辗州县幕僚，无补於世，置江湖乃宜，遂自号江湖长翁。宁宗嘉泰三年卒，年七十一。